[E]go Blancha comitissa Trecensis palatina notum facio universis presentibus pariter et futuris quod cum discordia verteretur inter dilectos et fideles meos, Johannem et Bartolomeum fratres dominos de Corgenai ex una parte, et abbatem et conventum Vallis lucentis ex altera, super quadam exclusa quam ipsi monachi fecerant subter molendinum de Corgenai quod erat dictorum fratrum Johannis et Bartolomei, per quam exclusam ipsi monachi volebant aquam de Corgenai ducere ad quoddam molendinum suum quod de novo construxerant desuper abbatiam suam, tandem probis viris interponentibus partes suas taliter in mea presentia composuerunt : quod dicti fratres Johannes et Bartholomeus concesserunt monachis ut ibidem faciant exclusam et calceiam quales et quantas voluerint et quod ipsi monachis liceat adaquare prata sua sita desuper Corgenai quando, quantum et quociens eis placuerit, dummodo aqua que exibit de pratis ad molendinum de Corgenai revertatur. Insuper quittaverunt prefati fratres Johannes et Bartholomeus monachis supradictis ipsum molendinum de Corgenai et eis concesserunt illud in perpetuum possidendum, volentes et concedentes ut ipsi monachi capiant de terris eorumdem fratrum quantum necesse fuerit ad opus molendini, adducendo scilicet terram bigis, civeriis apportando ; et quociens supradicti monachi voluerint reparare ipsum molendinum de Corgenai licebit eis aquam ducere per terram dominorum de Corgenai donec fuerit reparatum. Retinuerunt autem sibi dicti fratres in eodem molendino quod mater eorum quamdiu vixerit in eo molere poterit sine molitura. De terra autem dictorum fratrum habebunt monachi circa molendinum undique quatuor tesas mensuratas extra soleas que nunc in molendino apparent et tenentur ipsi fratres per terras eorum viam tradere usque ad molendinum. Pro quittatione itaque dicti molendini et pro concessione omnium predictorum tenentur ipsi monachi reddere memoratis fratribus et eorum heredibus in perpetuum quatuor modios bladi annui redditus persolvendos apud Corgenai ad mensuram Ville nove Archiepiscopi, unum modium scilicet frumenti laudabilis et tres modios laudabi[lis] molture talibus terminis persolvendos, medietatem videlicet singulis annis in crastino octavarum Pasche et aliam medietatem in crastino octavarum Natalis Domini. Si autem bladum illud non redderetur ad terminos constitutos et per monachos staret quin esset persolutum, monachi singulis diebus quibus illud retinerent post elapsum terminum redderent dictis fratribus vel eorum heredibus duos solidos pro pena. Tenentur autem dicti fratres et de aliis supradictis et de molendino legitimam portare monachis garantiam. A calceia vero et exclusa indesuper usque ad ortum Luvenne, tota piscaria est predictorum fratrum Johannis et Bartholomei nec in ea possunt monachi aliquid reclamare. In excloturis vero molendini neque ipsi fratres neque eorum heredes sed nec monachi possunt apponere ingenia ad pisces capiendos. Circa Corgenaium vel propre Corgenaium alia non possunt molendina construi. Sed illud tenentur monachi retinere ne corruat ut in eo suas habeant eisentias tam domini quam homines de Corgenai molturas rationabiles persolvendo. Si monachi in eodem molendino ingravaverint ad molendum et venerint domini vel homines ad molendum bladum suum, monachi non poterunt molere plus quam duos sextarios, donec domini vel homines moluerunt moutam suam reddendo molituras suas. In eodem molendino apponent et amovebunt monachi quando voluerint molendinarium qui quotiens appositus fuerit fidem faciet in ecclesia de Corgenai et fidelitatem quod et a dominis et hominibus de Corgenai rationabiles capiet molturas ad usus et consuetudines aliorum molendinorum in illis partibus constructorum. Significabunt monachi dominis de Corgenai diem quando molendinarius faciet hujusmodi sacramentum ut intersint si voluerint. Quod si interesse voluerint, tam molendinarius ille quam monachi inde quitti remanebunt. Similiter fiet quotiens molendinarius apponetur. Ceterum domini de Corgenai fossata sua poterunt adaquare, ita tamen quod aqua non divertatur alibi quin tota redeat ad molendinum. Has siquidem conventiones fiduciaverunt coram me dicti fratres firmiter observare monachis et ipsi monachi creentaverunt quod eas inviolabiliter observabunt. Ego itaque de cujus feodo movet predictum molendinum et de qua prefatus Johannes tenet in feodo et hommagio bladum illud sibi assignatum, predictas conventiones volui approbavi ac sigilli mei munimine roboravi. Actum anno Gracie M° CC° octavodecimo mense marcio.